Document ID: /roh_data/filtered/fineweb-2-filterrobots_roh.jsonl.gz/46988

Sozialamt
Uffizi dal servetsch social
Ufficio del servizio sociale
La premissa per manar ina vita independenta è quella d'integrar la persuna ch'è capabla da lavurar en il mund da lavur.
Ils servetschs socials regiunals As cusseglian en dumondas davart la lavur e davart l'integraziun professiunala. Els sustegnan la reintegraziun svelta da persunas ch'èn capablas da lavurar tras l'intermediaziun en programs d'engaschament ed en firmas socialas.
La finamira da mesiras per l'integraziun professiunala è quella da rinforzar e da mantegnair las cumpetenzas individualas (p.ex. cumpetenzas linguisticas, cumpetenzas spezialisadas che sa refereschan a la professiun, cumpetenzas socialas). A medem temp èsi impurtant d'installar contacts socials e raits da sustegn.
La participaziun ad ina mesira d'integraziun professiunala sa basa sin il princip da vicendaivladad: La persuna che survegn sustegn finanzial sa participescha ad ina mesira che la gida directamain a meglierar sias schanzas sin il martgà da lavur. La vischnanca surpiglia ils custs per la mesira d'integraziun. La persuna che survegn sustegn finanzial survegn lura in supplement d'integraziun per ses engaschament.
Il scleriment e l'annunzia per in program d'engaschament u per ina firma sociala vegnan fatgs dal servetsch social regiunal cumpetent. Per ina participaziun definitiva è necessaria ina garanzia per ils custs da vart da la vischnanca cumpetenta.
Avais Vus dumondas u problems? Fixai in termin da cussegliaziun. As drizzai per plaschair al servetsch social regiunal da Vossa regiun.
Survista dals servetschs socials regiunals en il chantun Grischun
En connex cun l'integraziun en il mund da lavur collavuran ils servetschs socials regiunals cun ils suandants posts e purschiders.